“Mǐ ngányie mə́mvéndé mə́sə̄ Mósɛs, etúgā Ńtondôbə a ngávə́ mínā, ńdɔ̄ fə mǐ ngábɔ ma məwóg éyɔŋ ésə mə ngátə́lē mínā mvéndé. 3Myǎ ndzí kig dzogě bə̄bə́nyɔ̄ŋ, a tádigi kɔ́m a zaa kwí ámōs yə aná mǐ dzálaga məmvéndé mə́ Ńtondôbə Zambá wāān. 4Ńdɔ̄ hḿ étɔ̄á dzī, Ǹtondôbə a və́ yǎ bə̄bə́nyɔ̄ŋ áwɔ̄í yā á ngákag bɔ́. Dúgán hḿ á bibə̌m byáán, á ńnam mǐ ngálóŋ mvóg, á Mósɛs etúgā Ńtondôbə, a ngávə́ mínā á Yórdan á yād. 5Hədá mǐ tóan bɔ ókālá naa mǐ dzála ábéndé ai é mvéndé Mósɛs, etúgā Ńtondôbə, a ngávə́ mínā nâ: mǐ diŋ Ǹtondôbə, Zambá wāān, mǐ biege məzěn móé mǐ nyiege məmvéndé móé, mí tīmbigi ai nyé mǐ syê nyé ai ǹnə́m wáán ósə ai ǹsísīm wáán ósə.” 6Ńdɔ Yosué á ngáman bɔ́ kúb ńtótōmaamaa, a soé bɔ̄, ńdɔ̄ bə́ ngáman dúgan á bibə̌m byábán. 7Mósɛs a ngávə́ éfǎs ndá bod Manasé sí á Bashân, éfas evɔ́g a və́ə́ bɔ̄ sí á zāŋ bəbə́nyāŋ á ńtsāg Yórdǎn yā ńyīmbī dzób. Ḿból á ngābə́ á soege bɔ́ nə̄ bə́ dúgán á bibə̌m byábán, ńdɔ Yosué á ngākúb bɔ ǹtótōmaamaa, 8nyé ai bɔ́ nâ: “Dúgán á bibə̌m byáán ai abuí ákúmá, ai miǹkunda bíyə́m, ai sílíba, ai mvɔ́d, ai bikie ai biwɔ́man ezǒb ezǒb: mǐ kābán ai bəbə́nyɔ̄ŋ ákúmá yā mī ngáman sǎ mīńzízíŋ myáán.” 9Ńdɔ fɔ́ɔ́ bɔ́n bə́ Rúben ai bɔ́n bə́ Gad bə́ ngádúgan ai efǎs ndá bod Manasé, bə́ kân ai bɔ́n bə́ Ísraɛ̂l á Silo, á ńnǎm Kanǎŋ, nə́ bə́ kə̄ á ńnǎm Galaad, ḿfág bə́ ngálóŋ mvóg, anə́ ḿból Ńtondôbə a ngábénde bɔ́ ânyǔ Mósɛs. 10Á kwí bə́ ngákə kwí á Gelilot yā Yórdan, á ńnǎm Kanǎŋ, ńdɔ̄ bɔ́n bə́ Rúben ai bɔ́n bə́ Gad ai efǎs ndá bod Manasé bə́ ngálóŋ álatâr á ńtsāg óswé Yórdan, m̀bəmbə alatâr o diŋi o tála. 11Á wóg bɔ́n bə́ Ísraɛ̂l bə́ ngáwóg nálā bɔ́ nâ: “Bɔ́n bə́ Rúben ai bɔ́n bə́ Gad ai efǎs ndá bod Manasé hḿ bā bə́ mān yā lóŋ álatâr, ḿfág ábōdā sí yā Kanǎŋ, babi ai Gelilot yǎ Yórdan, á ńtsāg oswé yā wáwóge ai bɔ́n bə́ Ísraɛ̂l.” 12É fwé nyī é ngāyi sɔ́ kwí ékōán bɔ́n bə́ Ísraɛ̂l á mə̄lɔ́, ńdɔ fɔ́ɔ́ bə́sə̄ bə́ ngáman tógolan á Silo nə́ bâkə lúman ai bɔ́, bə́ bɔ̌ fə̄ bɔ́ bītá.